Verdagte in hof ná man sterf in kroegaanvalOlivier by die polisiestasie. Foto: Verskaf Die 52-jarige man wat Ludi Vink (30) glo in ŉ kroeg in Alberton met ŉ potspelstok in die oog gesteek het, het Vrydag in die hof verskyn. Daniel Jacobus Olivier is in die rondgaande hof in Palm Ridge op borgtog van R5 000 vrygelaat. Hy word aangekla van moord. Olivier, wat homself Vrydagoggend aan die polisie oorgegee het, moet weer op 20 April in die hof verskyn. Maroela Media het vroeër berig Vink was saam met ŉ familielid in ŉ kroeg in Randhart toe die voorval gebeur het. Veiligheidskameras in die kroeg het die gru-aanval vasgevang en die beeldmateriaal is sedertdien op sosiale media gedeel. In die beeldmateriaal kan gesien word hoe Vink langs die potspeltafel staan en ŉ ander man die potspelstok gryp en Vink in die gesig steek. Vink sak inmekaar en die man draai om en beweeg uit die kameraskoot uit. Iemand hardloop dan nader en trek die stok uit Vink se gesig voordat hy hulp ontbied. Vink is na ŉ hospitaal gehaas waar hy breindood verklaar is. Hy is later in die hospitaal dood. ŉ Gedenkdiens word Dinsdag in Alberton vir Vink gehou. Ludi Vink se suster, Karla Vink, het hierdie foto Donderdag saam met ‘n roerende huldeblyk aan haar broer op Facebook gedeel. “Soos wat ons smeek dat jy ons hoor en terugkom, so het jy net verder weggeglip. Bud, jy was so perfek. So liefdevol. Ek het nie meer trane nie, net hierdie brand in my keel. Maar niks. Niks, Ludi. Ek belowe jou ek is ongelooflik lief vir jou.” Sy het hom beskryf as haar “sielsmaatjie” en gesê sy weet hy is nou by die Here. “Jy sien niks meer hartseer en kwaad nie, maar jy’s verlos. Ludi, ek’s kwaad, hartseer, gebroke maar met soveel vertroosting. Die kleur sal stadig maar seker terugvloei in my lewe. Met tyd en genade. Lief jou stukkend. Altyd, Ludi. Altyd.”